চ্যাম্পিয়ন্স ট্রফিতে পাকিস্তান লেখা জার্সি পরে খেলবেন রোহিতরা?

ওয়েব ডেস্ক: যে কোনও আইসিসি ইভেন্টে সব দলের জার্সির লোগোতে আয়োজক দেশের নাম লেখা থাকে। সেইভাবেই আসন্ন আইসিসি চ্যাম্পিয়ন্স ট্রফিতে (ICC Champions Trophy) থাকবে পাকিস্তানের (Pakistan) নাম। মঙ্গলবার রটে যায়, পাকিস্তানের নাম জার্সিতে রাখতে চায় না ভারত। কিন্তু আজ, বুধবার বিসিসিআই-এর (BCCI) তরফে জানিয়ে দেওয়া হল, এই খবর সত্য নয়। আইসিসির নিয়ম অন্যান্য দলের সঙ্গে অক্ষরে অক্ষরে পালন করবে টিম ইন্ডিয়া।

বিসিসআই সচিব দেবজিৎ সাইকিয়া (Devajit Saikia) এদিন এই খবর নিশ্চিত করলেন। তবে তার আগেই শোনা গিয়েছিল আরও একপ্রস্থ ‘খবর’। পাক ক্রীড়ামাধ্যম এ-স্পোর্টস খবর করে, জার্সিতে পাকিস্তানের নাম না রাখার দাবিতে নাকি চরম হুঁশিয়ারি দিয়েছে আইসিসি। আন্তর্জাতিক ক্রিকেট নিয়ামক সংস্থা নাকি ভারতকে বলেছে, জার্সিতে পাকিস্তানের নাম রাখতেই হবে না হলে কড়া শাস্তি হবে ভারতের। তবে এই সংবাদ পাকিস্তানি সংবাদমাধ্যমের, তার সত্যতা নিয়ে সন্দেহ থেকেই যায়।

আরও পড়ুন: ইডেনে কেমন হবে সূর্যকুমারের দল, দেখে নিন

বোর্ড সচিব সাইকিয়া এদিন বিবৃতি দিয়ে বলেন, “চ্যাম্পিয়ন্স ট্রফি চলাকালীন আইসিসি-র ইউনিফর্ম সম্পর্কিত সমস্ত নিয়ম মেনে চলবে বিসিসিআই। লোগো এবং ড্রেস কোডের ক্ষেত্রে অন্যান্য দল যা করবে, আমরাও তা যথাযথ সম্মানের সঙ্গে পালন করব।”

প্রসঙ্গত, পাকিস্তান এবার চ্যাম্পিয়ন্স ট্রফি আয়োজনের দায়িত্ব পেলেও রোহিত শর্মারা (Rohit Sharma) ওয়াঘার ওপারে খেলতে যাবেন না। পিসিবি-র (PCB) তরফে ভারতের সুবিধার্থে লাহোরকে ভারতের ঘাঁটি করা হয়েছিল। কিন্তু অনমনীয় মনোভাব দেখায় বিসিসিআই। শেষ পর্যন্ত ভারতের সব ম্যাচ দুবাইয়ের মাঠে আয়োজনের সিদ্ধান্ত নেওয়া হয়।