রোহিত রান পেলেই চ্যাম্পিয়ন্স ট্রফি ভারতের: আজহারউদ্দিন

ওয়েব ডেস্ক: একেবারে সঠিক সময়ে ফর্মে ফিরেছেন ভারত অধিনায়ক রোহিত শর্মা (Rohit Sharma)। ইংল্যান্ডের বিরুদ্ধে ওডিআই সিরিজের দ্বিতীয় ম্যাচে দুরন্ত শতরান জানান দিয়েছে, ‘হিটম্যান’ এখনও ফুরিয়ে যাননি। এখনও একার হাতে ম্যাচ জেতানোর ক্ষমতা রয়েছে তাঁর। আইসিসি চ্যাম্পিয়ন্স ট্রফি (ICC Champions Trophy) শুরু হতে বেশিদিন নেই, এখন রোহিতের ফর্মে ফেরা দারুণ সুখবর। ভারত অধিনায়কের পূর্বসূরি তো বড় কথা বলে দিলেন।

রোহিতের সেঞ্চুরিতে আনন্দিত প্রাক্তন ভারত অধিনায়ক মহম্মদ আজহারউদ্দিন (Mohammad Azharuddin)। তাঁর মতে, চ্যাম্পিয়ন্স ট্রফিতে রোহিত ‘ক্লিক’ করলে ভারত চ্যাম্পিয়ন্স ট্রফিতে চ্যাম্পিয়ন হবে। আজ্জু বলেন, “চ্যাম্পিয়ন্স ট্রফির জন্য রোহিতকে অনেক শুভেচ্ছা। ও যদি রান করে তাহলে আমাদের জেতা নিয়ে কোনও সন্দেহ নেই। ওর ফর্ম একেবারে ঠিক সময়ে ফিরে এসেছে।”

আরও পড়ুন: কাল চূড়ান্ত দল ঘোষণা, চ্যাম্পিয়ন্স ট্রফিতে নেই বুমরা?

বেশ কিছুদিন ধরে রান পাচ্ছিলেন না রোহিত, কিন্তু তাঁর ‘ক্লাস’ নিয়ে একেবারেই সন্দিহান ছিলেন না আজহার। সোমবার সব ফর্ম্যাট মিলিয়ে ভারতীয় ওপেনার হিসেবে সবথেকে বেশি শতরানের রেকর্ডে শচীন তেন্ডুলকরকে (Sachin Tendulkar) ছাড়িয়ে গিয়েছেন রোহিত। এ নিয়ে আজহার বলেন, “রোহিত ক্লাস প্লেয়ার। শুধু রানটাই আসছিল না। গতকাল (রবিবার) ও ব্যাট করেছে, আমি শুনলাম খুবই ভালো ব্যাট করেছে। রেকর্ড তো ভাঙার জন্যই। শচীনের রেকর্ড ভাঙার জন্য ওকে অভিনন্দন, চ্যাম্পিয়ন্স ট্রফির জন্য শুভেচ্ছা।”

সোমবার ৭৬ বলে শতরান করেছিলেন রোহিত। ওডিআই-তে এটি তাঁর ৩২তম সেঞ্চুরি। সামনে শুধুই শচীন এবং বিরাট কোহলি। রবিবার তাঁর ইনিংসে ছিল ১২টি চার এবং সাতটি ছয়।